**Sylvester Mankki** (18. joulukuuta 1899 – 5. tammikuuta 1963) oli suomalainen alun perin Viipurissa toiminut liikemies ja konsuli. Jatkosodan aikana Mankki oli kansallissosialistisen Aseveljien Työjärjestön toiminnan rahoittajana.

Sylvester Mankki oli veljensä Thure Mankin kanssa vuonna 1922 perustamansa puutavaraliikkeen *Veljekset S. & Th. Mankin* toimitusjohtajana Viipurissa. Hän omisti ennen sotia 99 maatilaa Karjalassa. Vuonna 1938 Mankki nimitettiin Perun varakonsuliksi Viipuriin. Mankin yritys, konsulaatti ja asunto sijaitsi 1939 Viipurissa Viipurin Suomalaisen Säästöpankin talossa Erkonkatu 2:ssa.

Vuodesta 1941 alkaen Mankki oli muun muassa *Panni Oy*:n toimitusjohtajana. Vuonna 1941 hän perusti viljatuotteiden kauppaa ja jauhatusta harjoittaneen *Pohjolan Mylly Oy*:n, jolla oli leipomo Rovaniemellä 1941–1944. Urho Kekkonen oli yhtiön hallituksen jäsenenä sen ensimmäisenä toimintavuotena ja allekirjoitti myös yhtiön osakekirjat Mankin omistaessa 95 prosenttia osakkeista. Joulukuussa 1942 Mankki myi Pohjolan Mylly Oy:n leipuri Juho Patrikaiselle.

Mankki omisti vuodesta 1941 alkaen yhdessä vaimonsa, Urho Kekkosen ja Tyko Reinikan kanssa kuorma- ja linja-autoliikennettä harjoittaneen *Autoliike Oy Rovaniemen*. Tämä yhtiö lopetti toimintansa vuonna 1942.

Vuonna 1943 Mankki osti 1931 perustetun *Oy Kauppahotelli Lahti – Handels-hotellet Lahti Ab*:n, jolla oli pääasiassa liikemiehiä ja kauppaedustajia palvelleen hotelli Lahdessa Rautatienkatu 12:ssa. Yhtiön nimeksi muuttui *Kauppahotelli Oy Lahti* ja se oli toiminnassa vuoteen 1951 saakka, jolloin hotellin vuokrasopimus irtisanottiin ja yhtiö lopetti toimintansa. Hotelli jatkoi sittemmin toimintaansa eri omistajien hallussa ja nykyisin se toimi Lahdessa nimellä *Kauppahotelli Grand* Vapaudenkatu 23:ssa kuuluen Avainhotellit–ketjuun.

Keväällä 1945 Mankki hankki omistukseensa Helsingissä Aleksanterinkatu 46:ssa toimineen hotelli Andrean ja *Pension Central Oy*:n osakekannan harjoittaakseen siellä hotelli- ja ravintolatoimintaa.

Mankki lahjoitti 1960-luvun alussa maa-alueen Espooseen rakennettua Suomen sisällissodan valkoisten veteraanien Kuusikoti-palvelutaloa varten. Mankki oli itse osallistunut sotaan ja oli suojeluskuntaupseeri.

Sylvester Mankki on haudattu Hietaniemen hautausmaalle.

Lähteet
-------

1. 1 2  BilloinGraves : Sylvester Mankki
2. 1 2 3  Täydentäviä yhtiötietoja : Pohjolan Mylly Oy, Pörssitieto G. Kock
3. ↑  Nimikirjoitusten ja asiakirjojen myyntikokoelma : Tasavallan presidentit : Pohjolan Mylly Oy
4. ↑  Konsulit, Helsingin Sanomat, 05.03.1938, nro 62, s. 8, Kansalliskirjaston digitaaliset aineistot
5. ↑  VirtuaaliViipuri 1939 : RE2 - Tontti 103
6. ↑  Veljekset S. & Th. Mankki, Finnish directory of manufacturers, merchants and shippers, 01.01.1935, s. 215, Kansalliskirjaston digitaaliset aineistot
7. ↑  Veljekset S. & Th. Mankki Oy, Sininen kirja : Suomen talouselämän hakemisto, 01.12.1939, nro II 1939-40, s. 817, Kansalliskirjaston digitaaliset aineistot
8. 1 2  Tasavallan presidentit liike-elämässä, Pörssitieto G. Kock
9. ↑  Täydentäviä yhtiötietoja : Autoliike Oy Rovaniemi, Pörssitieto G. Kock
10. ↑  Tommi Tolvanen : Perehdyttäminen hotellin vastaanotossa. Perehdytyskansio Kauppahotelli Grandin vastaanottoon, Kokous-, kongressi- ja kannustematkailun opinnäytetyö, Lahden ammattikorkeakoulu, Matkailun koulutusohjelma, kevät 2008, luku 1.2 Historiaa vuodesta 1931
11. ↑  Ny hotelrestaurang, Hufvudstadsbladet, 16.03.1945, nro 73, s. 8, Kansalliskirjaston digitaaliset aineistot
12. ↑  Kuusikodin juhla 29.1.2012, Vapaussodan perintö 2/2012, sivu 13-14
13. ↑  Hautahaku.fi : Mankki Sylvester